b'\n_START_ARTICLE_\nAngelina Jolie\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nAngelina Jolie se je kot Angelina Jolie Voight rodila v Los Angelesu, Kalifornija, Zdru\xc5\xbeene dr\xc5\xbeave Amerike, kot h\xc4\x8di igralcev Jona Voighta in Marcheline Bertrand. Je sestra igralca Jamesa Havena, ne\xc4\x8dakinja pevca in tekstopisca Chipa Taylorja ter kr\xc5\xa1\xc4\x8denka igralcev Jacqueline Bisset in Maximiliana Schella. Po o\xc4\x8detovi strani ima nem\xc5\xa1ke in mad\xc5\xbearske korenine, mamini predniki pa so bili francoski Kanad\xc4\x8dani in Nizozemci, imela pa naj bi tudi iroke\xc5\xa1ke korenine, \xc4\x8deprav Jon Voight pravi, da Marcheline Bertrand \xc2\xbbv resnici ni bila Irokezinja\xc2\xab\xc2\xa0in da je to trdila samo zato, da bi ustvarila vtis eksoti\xc4\x8dnih korenin._NEWLINE_Potem, ko sta se njuna star\xc5\xa1a leta 1976 lo\xc4\x8dila, je Angelino Jolie in njenega brata Jamesa vzgajala njuna mati, ki je zaradi tega opustila svoje igralske ambicije in se preselila v Palisades, New York. Kot otrok si je Angelina Jolie skupaj s svojo mamo ogledala veliko razli\xc4\x8dnih filmov in kasneje dejala, da se je zaradi tega za\xc4\x8dela zanimati za igranje; njen o\xc4\x8de pri tem ni imel nobenega vpliva. Ko je imela enajst let, se je njena dru\xc5\xbeina preselila nazaj v Los Angeles. Angelina Jolie se je takrat odlo\xc4\x8dila, da si \xc5\xbeeli igrati, zaradi \xc4\x8desar se je vpisala v gledali\xc5\xa1ki in\xc5\xa1titut Leeja Strasberga, kjer se je igranja u\xc4\x8dila dve leti in v tem \xc4\x8dasu zaigrala v razli\xc4\x8dnih gledali\xc5\xa1kih igrah._NEWLINE_Pri \xc5\xa1tirinajstih se je Angelina Jolie prenehala ukvarjati z igranjem in dejala, da si \xc5\xbeeli postati pogrebnica. V tistem \xc4\x8dasu je nosila \xc4\x8drna obla\xc4\x8dila, eksperimentirala v igrah z no\xc5\xbei in skupaj s svojim fantom odhajala na razne punk in metal koncerte. Dve leti pozneje, ko se je razmerje kon\xc4\x8dalo, se je kot podnajemnica naselila v stanovanju nad gara\xc5\xbeo nekaj ulic stran od doma svoje mame. Vrnila se je k u\xc4\x8denju igranja in leto dni prej kon\xc4\x8dala srednjo \xc5\xa1olo, kljub temu pa danes na tisto obdobje ne gleda kot na obdobje, polno napak: \xc2\xbbPo srcu sem \xc5\xa1e vedno - in vedno bom - samo punkovski otrok s tatuji\xc2\xab._NEWLINE_Danes se obdobja, ki ga je pre\xc5\xbeivljala kot u\xc4\x8denka na srednji \xc5\xa1oli Beverly Hills, spominja po ob\xc4\x8dutku izoliranosti od drugih otrok, saj je odra\xc5\xa1\xc4\x8dala na obmo\xc4\x8dju premo\xc5\xbenih dru\xc5\xbein; njena mama je sebe in svoja dva otroka morala pre\xc5\xbeiveti s skromnej\xc5\xa1imi dohodki, zaradi \xc4\x8desar je Angelina Jolie morala pogosto nositi obla\xc4\x8dila iz druge roke. So\xc5\xa1olci so jo dra\xc5\xbeili zaradi njenih posebnosti, saj je bila izredno suha in je nosila o\xc4\x8dala ter zobni aparat. Njena samozavest je \xc5\xa1e bolj upadla, ko so se njeni prvi poskusi opravljanja dela fotomodela izkazali za neuspe\xc5\xa1ne. Za\xc4\x8dela se je rezati; kasneje je dejala: \xc2\xbbZbirala sem no\xc5\xbee in vedno sem imela okoli sebe dolo\xc4\x8dene re\xc4\x8di. Ritual rezanja, ob katerem sem \xc4\x8dutila bole\xc4\x8dino, se v\xc4\x8dasih po\xc4\x8dutila \xc5\xbeivo, \xc4\x8dutila spro\xc5\xa1\xc4\x8danje, me je zaradi neznanega razloga pomirjal.\xc2\xab_NEWLINE_Angelina Jolie je bila ve\xc4\x8d let odtujena od svojega o\xc4\x8deta. Ponovno sta se sku\xc5\xa1ala povezati, ko se je slednji pojavil v filmu Lara Croft: Tomb Raider (2001). Julija 2002 je Angelina Jolie izdala pisno pro\xc5\xa1njo za to, da bi se njeno ime uradno spremenilo iz \xc2\xbbAngelina Jolie Voight\xc2\xab\xc2\xa0v \xc2\xbbAngelina Jolie\xc2\xab; 12. septembra 2002 je bila sprememba imena tudi uradna. Avgusta istega leta je Jon Voight trdil, da ima njegova h\xc4\x8di \xc2\xbbresne mentalne te\xc5\xbeave\xc2\xab, kar so objavili v reviji Access Hollywood. Angelina Jolie je kasneje dejala, da si ne \xc5\xbeeli ve\xc4\x8d izbolj\xc5\xa1ati svojega odnosa z o\xc4\x8detom, pri \xc4\x8demer je dodala: \xc2\xbbZ o\xc4\x8detom ne govoriva. Nisem jezna nanj. Ne verjamem, da so vsi, ki so krvno povezani s teboj, tvoja dru\xc5\xbeina. Ker je moj sin posvojen in ker se dru\xc5\xbeino prislu\xc5\xbei.\xc2\xab\xc2\xa0Povedala je, da v javnosti ne \xc5\xbeeli ve\xc4\x8d komentirati razlogov za odtujenost od svojega o\xc4\x8deta in menila je, da zaradi njenega posvojenega sina Maddoxa ni zdravo, da se dru\xc5\xbei z Jonom Voightom. Februarja 2010 se je Angelina Jolie javno ponovno sre\xc4\x8dala s svojim o\xc4\x8detom, saj jo je slednji obiskal med snemanjem filma Turist v Benetkah.\n_START_SECTION_\nZgodnje delo: 1991\xe2\x80\x931997\n_START_PARAGRAPH_\nPri \xc5\xa1tirinajstih je Angelina Jolie pri\xc4\x8dela delati kot manekenka, ve\xc4\x8dinoma pa je delala v Los Angelesu, New Yorku in Londonu. V tistem \xc4\x8dasu se je pojavila v razli\xc4\x8dnih videospotih, vklju\xc4\x8dno z videospoti za pesmi \xc2\xbbStand by My Woman\xc2\xab\xc2\xa0Lennyja Kravitza (1991), \xc2\xbbAlta Marea\xc2\xab\xc2\xa0Antonella Vendittija (1991), \xc2\xbbIt\'s About Time\xc2\xab\xc2\xa0glasbene skupine The Lemonheads (1993) in \xc2\xbbRock and Roll Dreams Come Through\xc2\xab\xc2\xa0Meat Loafa (1993). Pri \xc5\xa1estnajstih je Angelina Jolie ponovno pri\xc4\x8dela igrati v gledali\xc5\xa1\xc4\x8du in odigrala svojo prvo vlogo nem\xc5\xa1ke domine. Igranja se je pri\xc4\x8dela u\xc4\x8diti od svojega o\xc4\x8deta, saj je opazila njegove metode opazovanja ljudi, ki jih je \xc5\xbeelel odigrati. Njun odnos v tistem \xc4\x8dasu ni bil tako napet, \xc4\x8deprav naj bi Angelina Jolie \xc5\xbee takrat spoznala, da sta oba \xc2\xbbkraljici drame\xc2\xab"._NEWLINE_Angelina Jolie se je pojavila v petih filmih, ki jih je njen brat posnel kot u\xc4\x8denec \xc5\xa1ole filmske umetnosti, vendar se je njena poklicna kariera pri\xc4\x8dela \xc5\xa1ele leta 1993, ko je odigrala svojo prvo glavno vlogo v neuspe\xc5\xa1nem znanstveno-fantasti\xc4\x8dnem filmu Kiborg 2. V filmu je upodobila Casello \xc2\xbbCash\xc2\xab\xc2\xa0Reese, skoraj \xc4\x8dlove\xc5\xa1kega robota, ki so ga ustvarili zato, da bi si izboril svojo pot v sede\xc5\xbe konkuren\xc4\x8dnega podjetja in nato eksplodiral. Nad filmom je bila tako razo\xc4\x8darana, da v naslednjem letu sploh ni hodila na avdicije. Po stranski vlogi v neodvisnem filmu Brez dokaza (1995) je Angelina Jolie odigrala vlogo Kate \xc2\xbbAcid Burn\xc2\xab\xc2\xa0Libby v svojem prvem hollywoodskem filmu Hekerji (1995). Novinar revije The New York Times je v svoji oceni filma napisal: \xc2\xbbKate (Angelina Jolie) izstopa. To je zato, ker svojo vlogo odigra bolj ganljivo kot [njeni soigralci] in je ena izmed redkih \xc5\xbeenskih hekerjev, ki pozorno sedijo ob svoji tipkovnici in vidijo tudi \xc4\x8dez najbolj\xc5\xa1e. Kljub njeni mra\xc4\x8dni dr\xc5\xbei, kar se zahteva od vloge, je gd\xc4\x8d. Jolie podedovala sladki pogled njenega o\xc4\x8deta, Jona Voighta.\xc2\xab Film ni zaslu\xc5\xbeil veliko, vendar si je po izzidu preko DVD-ja prislu\xc5\xbeil status kultnega filma._NEWLINE_Kot Gina Malacici je leta 1996 zaigrala v komediji Ljubezen je vse, sodobni upodobitvi Shakespeareove drame Romeo in Julija, ki je govorila o prepiru dveh dru\xc5\xbein, ki imata v lasti vsaka svojo italijansko restavracijo v Bronxu, New York. V popotni\xc5\xa1kem filmu Mojave Moon (1996) je upodobila mlado \xc5\xbeensko, Eleanor Rigby, ki se zaljubi v lik Dannyja Aiella srednjih let, medtem ko ta za\xc4\x8dne simpatizirati z njeno mamo, ki jo je upodobila Anne Archer. Leta 1996 je zaigrala tudi v filmu Lisi\xc4\x8dke, in sicer je upodobila Margret \xc2\xbbLegs\xc2\xab\xc2\xa0Sadovsky, eno izmed petih najstni\xc5\xa1kih deklet, ki potem, ko pretepejo u\xc4\x8ditelja, ki jih je spolno nadlegoval, vzpostavijo neverjetno vez. V oceni filma za revijo Los Angeles Times je nek novinar o njenem nastopu napisal: \xc2\xbbZa upodobitev tega lika se je morala znebiti precej umazanije, vendar je Joliejeva, odtujena h\xc4\x8di Jona Voighta, uspe\xc5\xa1no odpravila stereotip. \xc4\x8ceprav zgodbo pripoveduje Maddy, je Legs njen predmet in katalizator.\xc2\xab_NEWLINE_Leta 1997 je Angelina Jolie poleg Davida Duchovnyja zaigrala v trilerju V vlogi boga, ki se odvija v podzemlju Los Angelesa. Filmski kritiki filmu v glavnem niso dodelili pozitivnih ocen; Roger Ebert iz revije Chicago Sun-Times je, na primer, napisal, da \xc2\xbbAngelina Jolie najde dolo\xc4\x8deno toplino v vlogi, ki je navadno te\xc5\xbeka in agresivna; zdi se preve\xc4\x8d prijazna, da bi bila lahko [zlo\xc4\x8din\xc4\x8devo] dekle, in morda tudi je.\xc2\xab Nato je zaigrala v televizijskem filmu True Women (1997), zgodovinski romanti\xc4\x8dni drami, ki se dogaja na ameri\xc5\xa1kem zahodu in temelji na romanu Janice Woods Windle. Istega leta je zaigrala striptizeto v videospotu za pesem \xc2\xbbAnybody Seen My Baby?\xc2\xab\xc2\xa0glasbene skupine Rolling Stones.\n_START_SECTION_\nPreboj: 1998\xe2\x80\x932000\n_START_PARAGRAPH_\nKariera Angeline Jolie se je za\xc4\x8dela izbolj\xc5\xa1evati potem, ko je dobila zlati globus za svoj nastop v biografskem televizijskem filmu George Wallace (1997). Upodobila je Cornelio Wallace, drugo \xc5\xbeeno alabamskega guvernerja Georgea Wallacea, ki ga je zaigral Gary Sinise. Film so kritiki sprejeli v glavnem pozitivno in med drugim je dobil tudi zlati globus v kategoriji za \xc2\xbbnajbolj\xc5\xa1o miniserijo ali televizijski film\xc2\xab. Za svoj nastop v tem filmu je bila Angelina Jolie nominirana tudi za emmyja._NEWLINE_Leta 1998 je Angelina Jolie zaigrala v HBO-jevem filmu Gia, kjer je upodobila supermodel Gio Carangi. Film je govoril o uni\xc4\x8denju njenega \xc5\xbeivljenja in kariere zaradi odvisnosti od heroina ter o njenih padcih in smrti zaradi AIDS-a. Vanessa Vance s spletne strani Reel.com je napisala: \xc2\xbbAngelina Jolie je zaslovela s svojo glavno vlogo Gie in z lahkoto ugotovimo, zakaj je temu tako. Joliejeva je v svoji upodobitvi - vlogo dopolni z \xc5\xbeiv\xc4\x8dnostjo, \xc5\xa1armom in obupom - in vlogi neustra\xc5\xa1na, medtem ko je ta film morda najlep\xc5\xa1i biografski film, kar so jih kdaj posneli.\xc2\xab \xc5\xbde drugi\xc4\x8d zapored je Angelina Jolie dobila zlati globus in bila nominirana za emmyja. Dobila je tudi svojo prvo nagrado Screen Actors Guild Award._NEWLINE_V skladu z metodo igranja Leeja Strasberga naj bi Angelina Jolie v \xc4\x8dasu snemanja svojih prvih filmov med premori med prizori raje ostala v svojem liku, zaradi \xc4\x8desar so ji nadeli sloves igralke, s katero je te\xc5\xbeko sodelovati. Med snemanjem filma Gia je svojemu takratnemu mo\xc5\xbeu Jonnyju Leeju Millerju povedala, da mu ne bo mogla telefonirati: \xc2\xbbPovedala sem mu: \'Sem sama; umiram; sem lezbijka; nekaj tednov te ne bom videla.\'\xc2\xab Potem, ko se je leta 1997 pri\xc4\x8delo snemanje filma Gia, je Angelina Jolie oznanila, da bo za vedno opustila igranje, saj je menila, da je \xc2\xbb\xc5\xbee dala vse od sebe\xc2\xab. Lo\xc4\x8dila se je od Jonnyja Leeja Millerja in se preselila v New York, kjer je za\xc4\x8dela na univerzi v New Yorku \xc5\xa1tudirati snemanje filmov in se udele\xc5\xbeila u\xc4\x8dnih ur pisanja; kasneje je dejala, da je bilo to \xc2\xbbenostavno dobro zame, saj sem se lahko spet zbrala.\xc2\xab Po obdobju hude depresije se je Angelina Jolie pri\xc4\x8dela bolje po\xc4\x8dutiti po tem, ko je dobila svoj drugi zlati globus za svoj nastop v filmu George Wallace. Kasneje so jo spodbudile \xc5\xa1e pozitivne ocene, s katerimi se je sre\xc4\x8dal film Gia in \xc5\xa1e naprej je nadaljevala s svojo kariero._NEWLINE_Angelina Jolie se je v filme vrnila, ko je leta 1998 zaigrala Glorio McNeary v gangsterskem filmu Peklenska \xc4\x8detrt, kasneje tistega leta pa je zaigrala \xc5\xa1e v filmu Sr\xc4\x8dne igre, kjer so poleg nje zaigrali \xc5\xa1e Sean Connery, Gillian Anderson, Ryan Phillippe in Jon Stewart. Film se je sre\xc4\x8dal prete\xc5\xbeno s pozitivnimi ocenami, tako kot njen nastop. Novinar revije San Francisco Chronicle je, na primer, napisal: \xc2\xbbJoliejeva, ki igra prepisan lik, je prava senzacija kot obupana klubska gosenica, ki ugotavlja, za koliko je v resnici pripravljena igrati.\xc2\xab Za svoj nastop v tem filmu je bila Angelina Jolie nagrajena z nagrado National Board of Review Award v kategoriji za \xc2\xbb\xc5\xbeenski prebojni nastop\xc2\xab._NEWLINE_Leta 1999 je Angelina Jolie zaigrala v komi\xc4\x8dni drami Mikea Newella, Kontrolorja poletov poleg Johna Cusacka, Billyja Boba Thorntona in Cate Blanchett. Kritiki so filmu dodelili me\xc5\xa1ane ocene, njen lik, zapeljiva \xc5\xbeena lika Billyja Boba Thorntona, pa je bil v glavnem kritiziran. Novinar revije Washington Post je, na primer, v svoji oceni filma napisal: \xc2\xbbMary (Angelina Jolie), naravnost trapasta kreacija scenarista, ki je \xc5\xbeelel upodobiti \xc5\xbeensko prostega duha, ki joka za odmrlim hibiskusom, nosi veliko turkiznih prstanov in potem, ko Russell vse no\xc4\x8di pre\xc5\xbeivi z doma, postane resni\xc4\x8dno osamljena.\xc2\xab Zatem je poleg Denzela Washingtona zaigrala v filmu Zbiralec kosti (1999), filmski upodobitvi istoimenskega kriminalnega romana Jefferyja Deaverja. V filmu je odigrala vlogo policistke Amelie Donaghy, ki jo preganja samomor njenega o\xc4\x8deta policista, ki je liku Denzela Washingtona pomagal izslediti serijskega morilca. Film je po svetu zaslu\xc5\xbeil ve\xc4\x8d kot 151 milijonov $, vendar so ga filmski kritiki v glavnem kritizirali. Novinar revije Detroit Free Press je, na primer, napisal: \xc2\xbbJoliejeva, kljub temu, da jo je vedno enkratno pogledati, na \xc5\xbealost enostavno ne sodi v ta film.\xc2\xab_NEWLINE_Njena naslednja vloga je bila stranska vloga sociopatke Lise Rowe v filmu Nore in svobodne, ki pripoveduje zgodbo pacientke v psihiatri\xc4\x8dni bolni\xc5\xa1nici Susanne Kaysen in temelji na istoimenski avtobiografiji Kaysenove. \xc4\x8ceprav so upali, da se bo Winoni Ryder, ki je zaigrala glavno vlogo, s tem filmom zopet uspelo prebiti v ospredje, je namesto tega s filmom pozornost javnosti v Hollywoodu pritegnila Angelina Jolie. Nagrajena je bila s svojim tretjim zlatim globusom, drugo nagrado Screen Actors Guild Award in z oskarjem v kategoriji za \xc2\xbbnajbolj\xc5\xa1o stransko igralko.\xc2\xab\xc2\xa0Novinar revije Variety je napisal: \xc2\xbbJoliejeva je kot razposajeno, neodgovorno dekle, ki se izka\xc5\xbee za veliko bolj prekanjeno kot zdravniki v Susannini kliniki, odli\xc4\x8dna.\xc2\xab_NEWLINE_Leta 2000 je Angelina Jolie zaigrala v svoji prvi poletni uspe\xc5\xa1nici, filmu Samo \xc5\xa1e 60 sekund, kjer je zaigrala Sarah \xc2\xbbSway\xc2\xab\xc2\xa0Wayland, biv\xc5\xa1e dekle kradljivca avtomobilov, lika Nicolasa Cagea. Vloga je bila majhna in novinar revije Washington Post je Angelino Jolie kritiziral, ker v tem filmu \xc2\xbbsamo postopala naokoli, se ohlajala, pozirala za tiste mesnate mi\xc5\xa1i\xc4\x8dnjake, ki ji tako izzivalno gnezdijo okoli zob.\xc2\xab Kasneje je razlo\xc5\xbeila, da je bil film dobrodo\xc5\xa1lo olaj\xc5\xa1anje po \xc4\x8dustveno naporni vlogi Lise Rowe, film sam pa je postal njen najbolje prodajani film do filma Lara Croft - Tomb Raider (2001), saj je po svetu zaslu\xc5\xbeil ve\xc4\x8d kot 237 milijonov $.\n_START_SECTION_\nMednarodni uspeh: 2001 - danes\n_START_PARAGRAPH_\n\xc4\x8ceprav so jo obravnavali kot igralko z izjemnimi igralskimi sposobnostmi, filmi Angeline Jolie \xc5\xa1e danes pogosto ne pritegnejo \xc5\xa1ir\xc5\xa1ega ob\xc4\x8dinstva, vendar je s filmom Lara Croft: Tomb Raider (2001) postala mednarodna superzvezdnica. Za filmsko upodobitev popularne serije videoiger Tomb Raider, kjer je zaigrala glavno vlogo, Laro Croft, se je Angelina Jolie morala nau\xc4\x8diti govoriti z britanskim naglasom in je intenzivno trenirala borilne ve\xc5\xa1\xc4\x8dine. Za njen fizi\xc4\x8dni nastop so jo filmski kritiki hvalili, vendar je bil film sam dele\xc5\xbeen v glavnem negativnih ocen. Novinar revije Slant Magazine je komentiral: \xc2\xbbAngelina Jolie je bila rojena za igranje Lare Croft, a [re\xc5\xbeiser] Simon West njeno potovanje spremeni v igro Frogger.\xc2\xab Film je kljub negativnim kritikam u\xc5\xbeival mednarodni uspeh in po svetu zaslu\xc5\xbeil ve\xc4\x8d kot 275 milijonov $ ter Angelini Jolie prislu\xc5\xbeil globalni sloves \xc5\xbeenske akcijske zvezdnice._NEWLINE_Nato je Angelina Jolie poleg Antonia Banderasa zaigrala njegovo nevesto v filmu Izvirni greh (2001), trilerju, ki temelji na romanu Waltz into Darkness Cornella Woolricha. Filmu so kritiki dodelili negativne ocene, novinar revije The New York Times je, na primer, napisal: \xc2\xbbZgodba je slab\xc5\xa1a od vratnega izreza gd\xc4\x8d. Jolie.\xc2\xab Leta 2002 je zaigrala v filmu \xc5\xbdivljenje ali nekaj takega, kjer je upodobila ambiciozno televizijsko reporterko, ki ji povedo, da bo v tednu dni umrla. Kritiki so filmu dodelili negativne ocene, \xc4\x8deprav so nastop Angeline Jolie v glavnem hvalili. CNN-jev novinar Paul Clinton je, na primer, napisal: \xc2\xbbJoliejeva je v svoji vlogi odli\xc4\x8dna. Kljub nekoliko trapasti zgodbi sredi filma je ta z oskarjem nagrajena igralka izjemno prepri\xc4\x8dljiva na svoji poti iskanja same sebe in resni\xc4\x8dnega pomena izpolnjenega \xc5\xbeivljenja.\xc2\xab_NEWLINE_Angelina Jolie je s svojo vlogo Lare Croft nadaljevala tudi v filmu Lara Croft - Tomb Raider: Zibelka \xc5\xbeivljenja (2003). Nadaljevanje ni bilo tako donosno, kot njegov predhodnik in je po svetu zaslu\xc5\xbeilo le 156 milijonov $. Angelina Jolie se je nato pojavila v videospotu za pesem \xc2\xbbDid My Time\xc2\xab\xc2\xa0glasbene skupine Korn, ki so jo uporabili tudi za promocijo filma. Kasneje tistega leta je zaigrala v filmu Preko vseh meja, ki je govoril o prostovoljcih v Afriki. \xc4\x8ceprav je film odra\xc5\xbeal njena resni\xc4\x8dna zanimanja in promoviral humanitarnost, je bil finan\xc4\x8dno in kriti\xc4\x8dno neuspe\xc5\xa1en. Novinar revije Los Angeles Times je, na primer, napisal: \xc2\xbbJoliejeva lahko, kot je to naredila v filmu Nore in svobodne, za katerega je dobila oskarja, pri\xc4\x8dara elektriko in prepri\xc4\x8dljivost vlogam, ki jih pravzaprav ne razume. Lahko je tudi del filma Lara Croft in se seznani z risankami. A negotovost, ki je posledica slabega scenarija, njenega hibridnega, napadenega, umetnega lika, oku\xc5\xbeenega s piki komarjev v svetu krvi jo popolnoma premaga.\xc2\xab_NEWLINE_Leta 2004 je poleg Ethana Hawkea zaigrala v trilerju Zbiralec \xc5\xbeivljenj. V filmu je zaigrala Illeano Scott, FBI-jevo uslu\xc5\xbebenko, ki je pozvana na pomo\xc4\x8d pri iskanju montrealskega serijskega morilca. Film je prejel me\xc5\xa1ane ocene in novinar revije The Hollywood Reporter je v svoji oceni filma nastop Angeline Jolie komentiral z besedami: \xc2\xbbAngelina Jolie zaigra vlogo tako, da se nedvomno zdi, da je kaj takega \xc5\xbee igrala, a svojemu liku doda nezamenljivo vznemirjenje in \xc4\x8dar.\xc2\xab Istega leta je glas posodila Loli v DreamWorksovem animiranem filmu Kraljestvo morskega psa in se za kratek \xc4\x8das pojavila v znanstveno-fantasti\xc4\x8dnem filmu Kerry Conran, Nebe\xc5\xa1ki kapitan in svet prihodnosti, ki so ga v celoti posneli tako, da so se igralci pojavljali pred modrim zaslonom. Tistega leta je upodobila tudi Olimpijo v biografskem filmu Oliverja Stonea, Aleksander, ki je govoril o \xc5\xbeivljenju Aleksandra Velikega. Film je bil v Zdru\xc5\xbeenih dr\xc5\xbeavah Amerike ob izzidu neuspe\xc5\xa1en in Oliver Stone je njegovo neuspe\xc5\xa1nost pripisal temu, da ob\xc4\x8dinstvo ni odobravalo njegove upodobitve Aleksandrove biseksualnosti, a je po\xc5\xbeel velik uspeh drugod po svetu in nazadnje zunaj ZDA zaslu\xc5\xbeil ve\xc4\x8d kot 139 milijonov $._NEWLINE_Naslednji film Angeline Jolie je bila akcijska komedija Gospod in gospa Smith (2005). Film, ki ga je re\xc5\xbeiral Doug Liman, pripoveduje zgodbo zdolgo\xc4\x8dasenega poro\xc4\x8denega para, Johna in Jane Smith, ki odkrijeta, da sta oba skrivna poklicna morilca. Poleg nje je v filmu zaigral \xc5\xa1e Brad Pitt. Film je s strani kritikov prejel me\xc5\xa1ane ocene, vendar so ga zaradi kemije med glavnima igralcema v glavnem hvalili. Novinar revije Star Tribune je, na primer, napisal: \xc2\xbbMedtem, ko se zgodba zdi precej negotova, film uspe zaradi socialne \xc4\x8darobnosti, nara\xc5\xa1\xc4\x8dajo\xc4\x8de energije in termonuklearne kemije med glavnima igralcema.\xc2\xab Film je po svetu zaslu\xc5\xbeil okoli 478 milijonov $ in s tem postal ena izmed najve\xc4\x8djih uspe\xc5\xa1nic tistega leta._NEWLINE_Nato je Angelina Jolie zaigrala v filmu Roberta De Nira, Dobri pastir (2006), filmu o za\xc4\x8detku organizacije CIA, spremljanega skozi o\xc4\x8di Edwarda Wilsona, ki ga je upodobil Matt Damon. Angelina Jolie je odigrala stransko vlogo Margaret Russell, Wilsonove zanemarjene \xc5\xbeene. Po mnenju novinarja revije Chicago Tribune, se \xc2\xbbJoliejeva v celoti prepri\xc4\x8dljivo postara in ne poka\xc5\xbee zanimanja za to, kako se bo njen krhek lik sre\xc4\x8dal s so\xc4\x8dutjem ob\xc4\x8dinstva.\xc2\xab_NEWLINE_Leta 2007 je Angelina Jolie posnela svoj re\xc5\xbeiserski prvenec, dokumentarni film A Place in Time, ki spremlja \xc5\xbeivljenje na sedemindvajsetih razli\xc4\x8dnih lokacijah po vsem svetu v enem tednu. Film so premierno predvajali na filmskem festivalu Tribeca tistega leta in nameravali so ga porazdeliti preko nacionalnega izobra\xc5\xbeevalnega zdru\xc5\xbeenja ter ga predvajati predvsem po srednjih \xc5\xa1olah. Angelina Jolie je nato kot Mariane Pearl zaigrala v dramskem filmu dokumentarne narave Michaela Winterbottoma, Mogo\xc4\x8dno srce (2007), ki je govoril o ugrabitvi in umoru novinarja revije Wall Street Journal, Daniela Pearla, v Pakistanu. Film je temeljil na istoimenski avtobiografiji Mariane Pearl, premierno pa se je predvajal na filmskem festivalu v Cannesu leta 2007. Novinar revije The Hollywood Reporter je njen nastop v filmu opisal kot \xc2\xbbdobro premi\xc5\xa1ljen in ganljiv,\xc2\xab\xc2\xa0vlogo pa naj bi zaigrala \xc2\xbbs spo\xc5\xa1tovanjem in obvladovanjem te\xc5\xbekega naglasa.\xc2\xab Film ji je prislu\xc5\xbeil \xc4\x8detrto nominacijo za zlati globus in tretjo nominacijo za nagrado Screen Actors Guild Award. Zaigrala je tudi Grendelovo mamo v animiranem epskem filmu Roberta Zemeckisa, Beowulf, ki so ga posneli s tehniko zajemanja gibanja._NEWLINE_Leta 2008 je Angelina Jolie ob Jamesu McAvoyju in Morganu Freemanu zaigrala v akcijskem filmu Iskan, upodobitvi romana Marka Millarja. Filmu so kritiki dodelili v glavnem pozitivne ocene, po\xc5\xbeel pa je tudi velik mednarodni uspeh in po svetu zaslu\xc5\xbeil ve\xc4\x8d kot 342 milijonov $. Glas je posodila tudi Tigrici v DreamWorksovem animiranem filmu Kung Fu Panda (2008). Z zaslu\xc5\xbekom 632 milijonov $ po svetu je ta film postal njen najbolje prodajani film, kar ostaja do dana\xc5\xa1njega dne. Istega leta je Angelina Jolie upodobila Christine Collins v dramskem filmu Clinta Eastwooda, Zamenjan, ki se je premierno predvajal na filmskem festivalu v Cannesu maja tistega leta. Film je temeljil na resni\xc4\x8dni zgodbi \xc5\xbeenske, ki leta 1928 \xc5\xbeivi v Los Angelesu in se ponovno sre\xc4\x8da s svojim ugrabljenim sinom - le da ga kasneje spozna za prevaranta. Novinar revije Chicago Tribune je o njenem nastopu v tem filmu napisal: \xc2\xbbJoliejeva resni\xc4\x8dno \xc5\xbeari v zati\xc5\xa1ju pred nevihto v prizorih, [\xe2\x80\xa6] kjer pokroviteljska mo\xc5\xa1ka avtoriteta podcenjuje njeno nevarnost.\xc2\xab Angelina Jolie je za svoj nastop v tem filmu prejela svojo drugo nominacijo za oskarja in bila hkrati nominirana tudi za nagrade BAFTA Award, zlati globus, Empire Award in Screen Actors Guild Award v kategoriji za \xc2\xbbnajbolj\xc5\xa1o glavno igralko\xc2\xab._NEWLINE_Nato je Angelina Jolie leta 2010 zaigrala eponimsko vlogo v trilerju Salt, kar je bil njen prvi film po dveh letih. Kot agentka organizacije CIA, Evelyn Salt, ki potem, ko jo obto\xc5\xbeijo vohunjenja za konkuren\xc4\x8dno organizacijo KGB, be\xc5\xbei pred roko pravice, je zaigrala poleg Lieva Schreiberja. Liku, ki so ga v originalu napisali za mo\xc5\xa1kega, so spol spremenili potem, ko so producenti podjetja Colombia Pictures re\xc5\xbeiserju Phillipu Noyceu za vlogo predlagali Angelino Jolie. Film Salt je po svetu zaslu\xc5\xbeil ve\xc4\x8d kot 293 milijonov $, filmski kritiki pa so mu dodelili v glavnem pozitivne ocene, novinar revije Empire je, na primer, napisal, da \xc2\xbbko pride do prodajanja neverjetnega, norega, sme\xc5\xa1nega filma, v katerem junaki kljubujejo smrti, je v akcijskem poslu le malo takih, ki se lahko merijo z Joliejevo.\xc2\xab Kasneje tistega leta je poleg Johnnyja Deppa zaigrala v filmu Turist, ki ga je re\xc5\xbeiral Florian Henckel von Donnersmarck. Kljub temu, da so kritiki filmu dodelili v glavnem negativne ocene, je zaslu\xc5\xbeil veliko denarja, kar 268 milijonov $ po vsem svetu, Angelina Jolie pa si je za svoj nastop prislu\xc5\xbeila kontroverzno nominacijo za zlati globus v kategoriji za \xc2\xbbnajbolj\xc5\xa1o igralko - Glasbeni film ali komedija\xc2\xab.\n_START_SECTION_\nHumanitarno delo\n_START_PARAGRAPH_\nAngelina Jolie se je prvi\xc4\x8d zavedla humanitarnih kriz po svetu med snemanjem filma Lara Croft - Tomb Raider v Kambod\xc5\xbei. Nazadnje se je za ve\xc4\x8d informacij o krajih z najve\xc4\x8d te\xc5\xbeavami na svetu obrnila na organizacijo UNHCR. Da bi se bolje pou\xc4\x8dila o razmerah in pogojih za \xc5\xbeivljenje na teh mestih, je za\xc4\x8dela obiskovati tabore za begunce po svetu. Februarja 2001 je Angelina Jolie od\xc5\xa1la na podro\xc4\x8dno potovanje, osemnajstdnevno misijo po Sierra Leoni in Tanzaniji; kasneje je povedala, da je bila nad tem, kar je videla, zgro\xc5\xbeena. V prihodnjih mesecih se je za dva tedna vrnila v Kambod\xc5\xbeo in se sre\xc4\x8dala z beguncema iz Afganistana v Pakistanu, kjer je donirala 1 milijon $ za pomo\xc4\x8d afganistanskim beguncem in se tako odzvala na mednarodni UNHCR-jev klic v sili. Vztrajala je pri tem, da bo krila vse stro\xc5\xa1ke, povezane z njenimi misijami in \xc5\xbeivela v enakih osnovnih delovnih in \xc5\xbeivljenjskih razmerah kot ostali delavci organizacije UNHCR na vseh njenih obiskih. 27. avgusta 2001 so Angelino Jolie v sede\xc5\xbeu organizacije UNHCR v Genevi imenovali za njihovo ambasadorko za pomo\xc4\x8d beguncem._NEWLINE_Angelina Jolie je bila na ve\xc4\x8d obmo\xc4\x8dnih potovanjih po svetu in se je sre\xc4\x8dala z begunci in notranje razseljenimi osebami iz ve\xc4\x8d kot dvajsetih dr\xc5\xbeav. Ko so jo vpra\xc5\xa1ali, kaj je nameravala s tem dose\xc4\x8di, je odvrnila: \xc2\xbbPove\xc4\x8dati zavedanje o polo\xc5\xbeaju teh ljudi. Mislim, da si zaslu\xc5\xbeijo pohvalo za vse, kar so pre\xc5\xbeiveli, ne pa, da na njih gledamo zvi\xc5\xa1ka.\xc2\xab Leta 2002 je obiskala tabor za begunce Tham Hin na Tajskem ter kolumbijske tabore na Ekvadorju. Nato se je udele\xc5\xbeila \xc5\xa1e ve\xc4\x8d UNHCR-jevih obiskov Kosova ter obiskala kakuma\xc5\xa1ki tabor v Keniji, kjer so bili v glavnem name\xc5\xa1\xc4\x8deni begunci iz Sudana. Med snemanjem filma Preko vseh meja v Namibiji je obiskala tudi angolski tabor._NEWLINE_Leta 2003 je Angelina Jolie odpotovala na \xc5\xa1estdnevno potovanje po Tanzaniji, kjer je od\xc5\xa1la vse do zahodne meje s Kongom, kjer so bili postavljeni tabori za begunce iz Konga, kasneje pa je od\xc5\xa1la \xc5\xa1e na teden dni dolg obisk na \xc5\xa0rilanko, kjer se je sre\xc4\x8dala z osirotelimi tamilskimi begunci v Jaffni. Potovanje je zaklju\xc4\x8dila s \xc5\xa1tiridnevno misijo po Rusiji, kjer je odpotovala do severnega Caucasusa. Ob pribli\xc5\xbeno istem \xc4\x8dasu, kot je iz\xc5\xa1el film Preko vseh meja, je Angelina Jolie izdala zbirko dnevnikov, naslovljeno kot Notes from My Travels, neke vrste kroniko njenih prvih misij na terenu (2001\xe2\x80\x932002). Medtem, ko je decembra 2003 zasebno ostajala v Jordaniji, je prosila za obisk ira\xc5\xa1kega begunskega tabora na vzhodu Jordanije in kasneje tistega meseca je obiskala tudi sudanske begunce v Egiptu._NEWLINE_Na svojem prvem potovanju znotraj Zdru\xc5\xbeenih dr\xc5\xbeav Amerike leta 2004 je Angelina Jolie od\xc5\xa1la vArizono, kjer je obiskala priprte prosilce za azil v treh objektih in Jugozahodni klju\xc4\x8dni program, objekt za otroke brez spremstva v Phoenixu. Junija 2004 je odletela v \xc4\x8cad, kjer je obiskala obmejne lokacije in tabore ube\xc5\xbenike, ki so pobegnili od spopadov z obmo\xc4\x8dja zahodnega Sudana oziroma Darfurja. \xc5\xa0tiri mesece kasneje je regijo zopet obiskala, le da se je takrat namenila naravnost v zahodni Darfur. Istega leta se je sre\xc4\x8dala z afganistanskimi begunci na Tajskem in na zasebnih po\xc4\x8ditnicah v Lebanonu med bo\xc5\xbei\xc4\x8dnimi prazniki obiskala UNHCR-jevo regionalno pisarno v Beirutu ter se sre\xc4\x8dala z mladimi begunci in pacienti z rakom v glavnem mestu Lebanona._NEWLINE_Leta 2005 je Angelina Jolie odpotovala v Pakistan, kjer se je sre\xc4\x8dala z afganistanskimi begunci; sre\xc4\x8dala se je tudi s pakistanskim predsednikom Pervezom Musharrafom in premierom Shaukatom Azizom. \xc4\x8cez konec tedna za zahvalni dan v novembru se je v Pakistan vrnila z Bradom Pittom, in sicer zato, da bi videla posledice potres v Kashmirju leta 2005. Leta 2006 sta z Bradom Pittom odletela na Haiti in obiskala \xc5\xa1ole, katerih pokrovitelj je Y\xc3\xa9le Ha\xc3\xafti, dobrodelna organizacija, ki jo je ustanovil glasbenik Wyclef Jean, rojen na Haitiju. Med snemanjem filma Mogo\xc4\x8dno srce v Indiji se je sre\xc4\x8dala z afganistanskimi in mjanmarskimi begunci v New Delhiju. Bo\xc5\xbei\xc4\x8d leta 2006 je pre\xc5\xbeivela s kolumbijski begunci v San Jos\xc3\xa9ju, Costa Rica, kjer je delila darila._NEWLINE_Leta 2007 se je Angelina Jolie vrnila v \xc4\x8cad na dvodnevno misijo, da bi ocenila \xc4\x8dedalje slab\xc5\xa1e varnostno stanje za begunce iz Darfurja; z Bradom Pittom sta nazadnje donirala 1 milijon $ trem dobrodelnim organizacijam iz \xc4\x8cada in Darfurja. Kasneje tistega leta je prvi\xc4\x8d obiskala Sirijo in od\xc5\xa1la v Irak, kjer se je sre\xc4\x8dala z ira\xc5\xa1kimi begunci, pa tudi z ve\xc4\x8dnacionalnimi silami in ameri\xc5\xa1kimi \xc4\x8detami. Leta 2008 se je vrnila v Irak in prvi\xc4\x8d obiskala Afganistan, kjer je obiskala dru\xc5\xbeine, ki so se vrnile v Kabul in pokrajno Nangarhar. Leta 2009 se je spet sre\xc4\x8dala z mjanmarskimi begunci, tokrat na severnem Tajskem in \xc5\xa1e tretji\xc4\x8d obiskala Irak. Kasneje je obiskala \xc5\xa1e Dadaab, Kenija, kjer je obiskala najve\xc4\x8dje begunsko naselje na svetu, kjer ve\xc4\x8dinoma stanujejo begunci iz Somalije in se z Bradom Pittom vrnila v Sirijo, kjer je obiskala ira\xc5\xa1ke begunce._NEWLINE_Februarja 2010, potem, ko je donirala 1 milijon $ za pomo\xc4\x8d ob odpravljanju \xc5\xa1kode potresa na Haitiju januarja tistega leta, je Angelina Jolie obiskala Haiti in Dominikansko republiko, da bi se pogovorili o izbolj\xc5\xa1anju tamkaj\xc5\xa1njih razmer v prihodnje. Aprila je skupaj z Bradom Pittom obiskala Bosno, da bi se sre\xc4\x8dala z razseljenimi \xc5\xbertvami vojne v Bosni; tja se je vrnila \xc5\xa1tiri mesece kasneje in se sre\xc4\x8dala z dvema \xc4\x8dlanoma vlade Bosne in Hercegovine, Harisom Silajd\xc5\xbei\xc4\x87em in \xc5\xbdeljkom Kom\xc5\xa1i\xc4\x87em. Junija tistega leta je zopet obiskala kolumbijske begunce na Ekvadorju, kjer se je znova sre\xc4\x8dala s kolumbijsko mamo, ki jo je spoznala \xc5\xbee leta 2002 in se vrnila na Haiti, kjer se je sre\xc4\x8dala z mednarodnimi in haitijskimi uradnimi organi, med drugim tudi s predsednikom Ren\xc3\xa9jem Pr\xc3\xa9valom. Septembra je obiskala Pakistan in donirala 100.000 $ mednarodnim silam, ki so pomagale ob tamkaj\xc5\xa1njih poplavah._NEWLINE_\xc4\x8cez \xc4\x8das je Angelina Jolie za\xc4\x8dela promovirati in sodelovati pri humanitarnih delih tudi na politi\xc4\x8dni ravni. Redno se je udele\xc5\xbeevala svetovnega dneva beguncev, prireditve v Washingtonu, D.C. in v letih 2005 in 2006 govorila na svetovnem gospodarskem forumu v Davosu v letih 2005 in 2006. Za\xc4\x8dela je tudi lobirati humanitarne interese v glavnem mestu Zdru\xc5\xbeenih dr\xc5\xbeav Amerike, kjer se je od leta 2003 dalje vsaj dvajsetkrat sre\xc4\x8dala s \xc4\x8dlani kongresa. Za revijo Forbes je razlo\xc5\xbeila: \xc2\xbb\xc4\x8ceprav najraje nikoli ne bi obiskala Washingtona, se stvari samo tako za\xc4\x8dnejo premikati.\xc2\xab_NEWLINE_Leta 2005 se je Angelina Jolie udele\xc5\xbeila kosila organizacije Narodni tiskovni klub, kjer je oznanila za\xc4\x8detek delovanja organizacije Narodni center za begunske in priseljenske otroke (National Center for Refugee and Immigrant Children), organizacijo, ki omogo\xc4\x8da brezpla\xc4\x8dno pravno pomo\xc4\x8d otrokom, ki prosijo za azil in nimajo pravnega zastopnika. Organizacijo je ustanovila ona osebno in za prvi dve leti delovanja je sama donirala 500.000 $. Angelina Jolie je pla\xc4\x8dala ve\xc4\x8d ra\xc4\x8dunov za pomo\xc4\x8d beguncem in ranljivim otrokom tretjega sveta. Poleg njene vpletenosti v politiko je svojo medijsko razpoznavnost izkoristila tudi zato, da preko medijev promovira humanitarna dela. Leta 2005 je za MTV posnela poseben prispevek, Dnevnik Angeline Jolie in dr. Jeffreyja Sachsa v Afriki (The Diary Of Angelina Jolie & Dr. Jeffrey Sachs in Africa), ki je spremljal njo in ekonomista dr. Jeffreyja Sachsa na potovanju do oddaljenih vasi v zahodni Keniji. Leta 2006 je oznanila za\xc4\x8detek delovanja organizacije Jolie-Pitt Foundation, ki je ob ustanovitvi organizacijama Globalna akcija za otroke (Global Action for Children) in Zdravniki brez meja (Doctors Without Borders) donirala vsaki po 1 milijon $. Angelina Jolie je tudi solastnica organizacije Izobra\xc5\xbeevalno partnerstvo za otroke konfliktov (Education Partnership for Children of Conflict), ki jo je leta 2006 ustanovilo zdru\xc5\xbeenje Clinton Global Initiative in pomaga izobra\xc5\xbeevalnim programom za otroke, na katere so zelo vplivali razni konflikti. Leta 2007 se je pridru\xc5\xbeila organizaciji Svet za zunanje odnose (Council on Foreign Relations)._NEWLINE_Angelina Jolie je prepoznavna po svojem humanitarnem delu. Leta 2003 je postala prva prejemnica nagrade Citizen of the World Award organizacije United Nations Correspondents Association, leta 2005 pa je prejela nagrado Global Humanitarian Award organizacije UNA-USA. Kralj Kambod\xc5\xbee, Norodom Sihamoni, jo je 12. avgusta 2005 zaradi njenega konzervativnega dela v dr\xc5\xbeavi nagradil z dr\xc5\xbeavljanstvom Kambod\xc5\xbee; donirala je namre\xc4\x8d 5 milijonov $ za postavitev zato\xc4\x8di\xc5\xa1\xc4\x8da za divje \xc5\xbeivali na severozahodu province Battambang, kjer ima tudi sama svojo posest. Leta 2007 so Angelino Jolie nagradili z nagrado Freedom Award organizacije International Rescue Committee.\n_START_SECTION_\nRazmerja\n_START_PARAGRAPH_\n28. marca 1996 se je Angelina Jolie poro\xc4\x8dila z britanskim igralcem Jonnyjem Leejem Millerjem, svojim soigralcem iz filma Hekerji (1995). Na poroko je pri\xc5\xa1la v \xc4\x8drnih usnjenih hla\xc4\x8dah in beli majici, na kateri je bilo z njeno krvjo zapisano \xc5\xbeeninovo ime. Zakonca sta se raz\xc5\xa1la septembra 1997 in se nazadnje uradno lo\xc4\x8dila 3. februarja 1999. Ostajata v dobrih odnosih in Angelina Jolie je kasneje pojasnila: \xc2\xbbNi bil pravi \xc4\x8das. Mislim, da je najbolj\xc5\xa1i mo\xc5\xbe, kar bi si ga dekle lahko za\xc5\xbeelelo. Vedno ga bom ljubila, a bila sva preprosto premlada.\xc2\xab_NEWLINE_Pred poroko z Jonnyjem Leejem Millerjem je imela Angelina Jolie kratkotrajno razmerje s svojo soigralko iz filma Lisi\xc4\x8dke (1996), Jenny Shimizu. Kasneje je povedala: \xc2\xbb\xc4\x8ce se ne bi poro\xc4\x8dila s svojim mo\xc5\xbeem, bi se po vsej verjetnosti poro\xc4\x8dila z Jenny. Vanjo sem se zaljubila na prvi pogled.\xc2\xab Ko so jo leta 2003 vpra\xc5\xa1ali, ali je biseksualka, je odvrnila: \xc2\xbbSeveda. \xc4\x8ce bi se jutri zaljubila v \xc5\xbeensko, bi se mi zdelo prav, da se je dotikam in jo poljubljam? \xc4\x8ce bi se zaljubila vanjo? Absolutno! Ja!\xc2\xab_NEWLINE_Angelina Jolie se je 5. maja 2000 poro\xc4\x8dila s svojim soigralcem iz filma Kontrolorja poletov, Billyjem Bobom Thorntonom. Zaradi pogostega javnega razkazovanja njune strasti in gest, ki naj bi izkazovale njuno ljubezen (najve\xc4\x8d pozornosti je pritegnilo no\xc5\xa1enje krvi drug drugega v stekleni\xc4\x8dkah okoli vratu) sta postala priljubljen predmet pogovora medijev. Angelina Jolie in Billy Bob Thornton sta se raz\xc5\xa1la junija 2002, tri mesece potem, ko sta posvojila dojen\xc4\x8dka iz Kambod\xc5\xbee, in se uradno lo\xc4\x8dila 27. maja 2003. Ko so jo povpra\xc5\xa1ali po nenadnemu razpadu njunega zakona, je Angelina Jolie povedala: \xc2\xbbTudi mene je presenetilo, saj sva se kar \xc4\x8dez no\xc4\x8d popolnoma spremenila. Mislim, da sva se nekega dne zavedla, da nimava ni\xc4\x8desar skupnega. In je stra\xc5\xa1ljivo, ampak \xe2\x80\xa6 mislim, da se ti to lahko zgodi, \xc4\x8de se z nekom zaplete\xc5\xa1 v razmerje, ko se \xc5\xa1e ne pozna\xc5\xa1 dovolj dobro.\xc2\xab_NEWLINE_Zgodaj leta 2005 je bila Angelina Jolie vpletena v javni hollywoodski \xc5\xa1kandal, saj so jo obto\xc5\xbeili, da je zaradi nje razpadel zakon Brada Pitta in Jennifer Aniston. Skupaj z Bradom Pittom naj bi leta 2004 na snemanju filma Gospod in gospa Smith (2005) za\xc4\x8dela z ljubezensko afero, kar pa je ob mnogih prilo\xc5\xbenostih zanikala, \xc4\x8deprav je priznala, da sta se na snemanju \xc2\xbbzaljubila\xc2\xab. V intervjuju leta 2005 je razlo\xc5\xbeila: \xc2\xbbNe bi si mogla oprostiti, \xc4\x8de bi bila intimna s poro\xc4\x8denim mo\xc5\xa1kim, saj je moj lastni o\xc4\x8de varal mojo mamo. \xc4\x8ce bi to naredila, se ne bi mogla ve\xc4\x8d pogledati. Mo\xc5\xa1ki, ki je varal svojo \xc5\xbeeno, me ne bi privla\xc4\x8dil.\xc2\xab_NEWLINE_Medtem, ko Angelina Jolie in Brad Pitt nikoli nista javno komentirala narave njunega razmerja, so se ugibanja o ljubezenski aferi v tistem letu nadaljevala. Prve zasebne slike, ki so jih posneli paparazzi, so objavili aprila tistega leta, mesec dni po tem, ko je Jennifer Aniston vlo\xc5\xbeila zahtevo za lo\xc4\x8ditev od Brada Pitta; na slikah so se pojavili Brad Pitt, Angelina Jolie in njen sin Maddox na pla\xc5\xbei v Keniji. \xc4\x8cez poletje so par vedno pogosteje videvali skupaj in ve\xc4\x8dji del javnosti ju je za\xc4\x8del obravnavati kot par, mediji pa so jima nadeli vzdevek \xc2\xbbBrangelina\xc2\xab. 11. januarja leta 2006 je Angelina Jolie v intervjuju z revijo People potrdila, da z Bradom Pittom pri\xc4\x8dakujeta svojega prvega otroka in s tem prvi\xc4\x8d javno priznala njuno razmerje. Februarja leta 2010 sta Angelina Jolie in Brad Pitt to\xc5\xbeila britanski tabloid News of the World, ki je objavil, da sta se raz\xc5\xa1la; to\xc5\xbebo zaradi posega v zasebnost so na sodi\xc5\xa1\xc4\x8du za\xc4\x8deli obravnavati julija tistega leta in paru je tabloid nazadnje pla\xc4\x8dal nerazkrito od\xc5\xa1kodnino, ki pa sta jo donirala njuni dobrodelni organizaciji, Jolie-Pitt Foundation.\n_START_SECTION_\nJavna podoba\n_START_PARAGRAPH_\nAngelina Jolie se zaradi slave svojega o\xc4\x8deta Jona Voighta v medijih pojavlja \xc5\xbee od zgodnjih let. Pri sedmih je imela manj\xc5\xa1o vlogo v filmu Lookin\' to Get Out, ki ga je med drugim napisal njen o\xc4\x8de in v njem tudi zaigral, v letih 1986 in 1988 pa je z njim od\xc5\xa1la tudi na podelitev oskarjev. Kakorkoli \xc5\xbee, ko se je za\xc4\x8dela ukvarjati z igranjem, se je odlo\xc4\x8dila, da ne bo uporabljala priimka \xc2\xbbVoight\xc2\xab, saj je \xc5\xbeelela kot igralka vzpostaviti svojo identiteto._NEWLINE_Angelina Jolie, ki nikoli ni zaposlila publicista ali agenta, je v prvih letih svoje kariere v javnosti dajala vtis \xc2\xbbdivjakinje\xc2\xab. Kaj kmalu je postala ljubljenka tabloidov, saj je bila pri intervjujih vedno zelo odkrita in je odkrito govorila o svojem ljubezenskem \xc5\xbeivljenju ter svojih zanimanjih za BDSM, v nekem intervjuju pa je celo trdila, da je \xc2\xbbpo vsej verjetnosti obo\xc5\xbeevalka spanja z \xc5\xbeensko\xc2\xab. Leta 1997 je spregovorila o \xc4\x8dasu, ko je najela poklicnega morilca, da bi jo ubil (dal ji je mesec dni \xc4\x8dasa, da si premisli) in treh dnevih, tik preden se je poro\xc4\x8dila z Billyjem Bobom Thorntonom, ko je sodelovala pri raziskavah na UCLA-jevem psihiatri\xc4\x8dnem oddelku. Potem, ko je na 56. podelitvi zlatih globusov leta 1999 sprejela nagrado, je, \xc5\xa1e vedno oble\xc4\x8dena v ro\xc4\x8dno izdelano obleko visoke mode, okra\xc5\xa1eno z biseri, sko\xc4\x8dila v bazen, v svojem zahvalnem govoru na 72. podelitvi oskarjev leta 2000 pa je dejala: \xc2\xbbTrenutno sem tako zaljubljena v svojega brata,\xc2\xab\xc2\xa0in zaradi tega ter zaradi ljube\xc4\x8dega na\xc4\x8dina obna\xc5\xa1anja do njega tisto no\xc4\x8d so mediji za\xc4\x8deli govoriti o tem, da ima incestno razmerje s svojim bratom, Jamesom Havenom. Kasneje je te govorice zanikala in v nekem intervjuju sta pojasnila, da sta se po lo\xc4\x8ditvi njunih star\xc5\xa1ev zana\xc5\xa1ala drug na drugega in zaradi tega \xc5\xa1e danes nudita \xc4\x8dustveno oporo. Zgodaj in sredi 2000. let je Angelina Jolie ve\xc4\x8dkrat pri\xc5\xa1la na naslovnice, saj se je iz \xc2\xbbdivjakinje\xc2\xab\xc2\xa0spremenila v borko proti globalnim humanitarnim problemom. Ko je postala UNHCR-jeva ambasadorka, je za\xc4\x8dela svoj status slavne osebe izkori\xc5\xa1\xc4\x8dati za promoviranje humanitarnih del._NEWLINE_Po njenem zakonu z Billyjem Bobom Thorntonom, ki so ga mediji budno spremljali, je njeno razmerje z Bradom Pittom, ki se je za\xc4\x8delo leta 2005, postalo eno izmed najodmevnej\xc5\xa1ih zgodb o slavnih na svetu. Potem, ko je Angelina Jolie zgodaj leta 2006 potrdila nose\xc4\x8dnost, so ju mediji za\xc4\x8deli zasledovati, vse dokler \xc2\xbbvse skupaj ni doseglo to\xc4\x8dke norosti\xc2\xab, kot je opisal Reuters v njihovi zgodbi \xc2\xbbVro\xc4\x8dica Brangelina\xc2\xab. Da bi se izognila medijski pozornosti, sta rojstvo h\xc4\x8derke Shiloh, ki jo je novinar revije The Washington Post opisal kot \xc2\xbbnajbolj pri\xc4\x8dakovanega otroka od Jezusa Kristusa\xc2\xab, pri\xc4\x8dakala v Namibiji. Dve leti kasneje je druga nose\xc4\x8dnost Angeline Jolie ponovno prilila gorivo medijski blaznosti. Dva tedna je pre\xc5\xbeivela v obmorski bolni\xc5\xa1nici v Nici, Francija, reporterji in fotografi pa so v tem \xc4\x8dasu taborili pred bolni\xc5\xa1nico na promenadi, da bi poro\xc4\x8dali o rojstvu dvoj\xc4\x8dkov Knoxa in Vivienne._NEWLINE_Angelina Jolie je veliko medijev privla\xc4\x8dila zaradi svojega videza - predvsem zaradi polnih ustnic, kar je njena najve\xc4\x8dja posebnost. Revija Esquire jo je leta 2004 imenovala za \xc2\xbbnajpriva\xc4\x8dnej\xc5\xa1o \xc5\xbeive\xc4\x8do \xc5\xbeensko\xc2\xab, leta 2007 pa je zasedla prvo mesto na seznamu \xc2\xbb100 najprivla\xc4\x8dnej\xc5\xa1ih filmskih zvezd vseh \xc4\x8dasov\xc2\xab. Leta 2005 jo je britanska verzija revije Harper\'s Bazaar imenovala za \xc2\xbbnajlep\xc5\xa1o \xc5\xbeensko leta\xc2\xab. Istega leta je pristala na vrhu seznama \xc2\xbb100 najprivla\xc4\x8dnej\xc5\xa1ih \xc5\xbeensk\xc2\xab, ki so ga sestavile ameri\xc5\xa1ka, filipinska in portugalska verzija revije FHM; leta 2004 je v romunski verziji revije pristala na tretjem mestu, tako kot leta 2005 v avstralski, nem\xc5\xa1ki in britanski, leta 2006 v nem\xc5\xa1ki in leta 2008 v francoski. Leta 2006 jo je revija People imenovala za najlep\xc5\xa1o \xc5\xbeensko na svetu; na njihov seznam se je prvi\xc4\x8d uvrstila leta 1998 in se tam pojavila vsako leto do leta 2004. Leta 2007 so jo v seriji 100 najve\xc4\x8djih seks simbolov (The 100 Greatest Sex Symbols) britanskega televizijskega kanala Channel 4 izglasovali za najve\xc4\x8dji seks simbol vseh \xc4\x8dasov. Istega leta je pristala na vrhu seznama \xc2\xbb100 najprivla\xc4\x8dnej\xc5\xa1ih filmskih zvezd vseh \xc4\x8dasov\xc2\xab\xc2\xa0revije Empire; leta 2002 je na tej lestvici dosegla tretje, leta 2004 in 2009 pa drugo mesto. Revija Vanity Fair jo je leta 2009 imenovala za najprivla\xc4\x8dnej\xc5\xa1o \xc5\xbeensko na svetu._NEWLINE_\xc5\xa0tevilni tatuji Angeline Jolie so \xc5\xbee ve\xc4\x8dkrat pritegnili pozornost medijev, pogosto pa so jih omenjali tudi v intervjujih z njo. Dejala je, da ne nasprotuje goloti v filmih, a da so morali biti zaradi njenih tatujev ustvarjalci filmov pri snemanju golih ali ljubezenskih prizorov bolj kreativni. Angelina Jolie ima \xc5\xa1tirinajst poznanih tatujev, med katerimi je tudi latinski pregovor \xc2\xbbquod me nutrit me destruit\xc2\xab\xc2\xa0(\xc2\xbbkar me hrani, me uni\xc4\x8duje\xc2\xab), citat Tennesseeja Williamsa, \xc2\xbbA prayer for the wild at heart, kept in cages\xc2\xab\xc2\xa0(\xc2\xbbMolitev za divja\xc5\xa1tvo po srcu, ujeto v kletkah\xc2\xab), arabsko frazo \xc2\xbb\xd8\xa7\xd9\x84\xd8\xb9\xd8\xb2\xd9\x8a\xd9\x85\xd8\xa9\xc2\xab\xc2\xa0(\xc2\xbbmo\xc4\x8d volje\xc2\xab), naslov pesmi glasbene skupine The Clash, \xc2\xbbKnow Your Rights\xc2\xab in trideset centimetrov dolgega ter dvajset centimetrov \xc5\xa1irokega tigra na hrbtu. Mnogi tatuji so posve\xc4\x8deni njenim ljubljenim, med drugim tudi budisti\xc4\x8dno molitev za njenega sina Maddoxa, \xc5\xa1est nizov geografskih koordinat mest, kjer so se rodili njeni otroci na levi rami, malo \xc4\x8drko \xc2\xbbh\xc2\xab\xc2\xa0za njenega brata, Jamesa Havena, veliko \xc4\x8drko \xc2\xbbM\xc2\xab\xc2\xa0za njeno pokojno mamo, Marcheline in na desnem stegnu frazo \xc2\xbbWhiskey Bravo\xc2\xab, ki predstavlja za\xc4\x8detnici njenega partnerja Brada Pitta v letalski abecedi (oba imata licenco za letenje. \xc4\x8cez \xc4\x8das si je prekrila ali lasersko odstranila mnoge tatuje, vklju\xc4\x8dno z imenom njenega biv\xc5\xa1ega mo\xc5\xbea, \xc2\xbbBilly Bob\xc2\xab, kitajskima \xc4\x8drkama \xc2\xbb\xe6\xad\xbb\xc2\xab\xc2\xa0(\xc2\xbbsmrt\xc2\xab) in \xc2\xbb\xe5\x8b\x87\xc2\xab\xc2\xa0(\xc2\xbbpogum\xc2\xab) ter majhno modro okno na spodnji strani njenega hrbta; razlog za odstranitev okna je bilo dejstvo, je razlo\xc5\xbeila, da je v\xc4\x8dasih zrla skozi okno in si \xc5\xbeelela, da bi bila zunaj, zdaj pa tam \xc5\xbeivi._NEWLINE_Danes je Angelina Jolie ena izmed najbolj slavnih oseb na svetu. Po podatkih, ki jih je leta 2000 objavila revija Q Score, je potem, ko je dobila oskarja, 31\xc2\xa0% prebivalcev Zdru\xc5\xbeenih dr\xc5\xbeav Amerike trdilo, da jo pozna; leta 2006 jo je poznalo \xc5\xbee 81\xc2\xa0% Ameri\xc4\x8danov. Leta 2006 je industrijska globalna raziskava organizacije ACNielsen, opravljena na 42 mednarodnih trgih, pokazala, da sta Angelina Jolie in Brad Pitt najljub\xc5\xa1a slavna ogla\xc5\xa1evalca za brande in produkte po svetu. Revija The Hollywood Reporter je Angelino Jolie ozna\xc4\x8dila za najbolje pla\xc4\x8dano igralko leta 2008, saj naj bi ji za film pla\xc4\x8dali 15 milijonov $. Leta 2009 je pristala na prvem mestu Forbsove lestvice \xc2\xbb100 slavnih\xc2\xab; \xc5\xbee pred tem je leta 2004 zasedla trinajsto, leta 2007 na \xc5\xa1tirinajsto, leta 2008 pa na tretje mesto seznama. Angelina Jolie se je v letih 2006 in 2008 uvrstila tudi na seznam \xc2\xbbTime 100\xc2\xab, seznam 100 najvplivnej\xc5\xa1ih ljudi na svetu, ki ga letno sestavi revija Time. Leta 2010 je zasedla tudi mesto na seznamu \xc2\xbb50 ljudi, ki \xc5\xa1tejejo\xc2\xab, ki ga je sestavila revija New Statesman.'